মঙ্গলযান
মঙ্গলযান (সংস্কৃত: मंगलयान ইংরেজি: Mars Orbiter Mission) হল মঙ্গল গ্রহের একটি অরবিটার। এটি ২০১৩ সালের ৫ই নভেম্বর পৃথিবীর কক্ষপথ থেকে সফলভাবে উৎক্ষেপণ করা হয়েছে। এটি উৎক্ষেপণ করেছে ভারতীয় মহাকাশ গবেষণা সংস্থা (ইসরো) এই অভিযানটি হল একটি "টেকনোলজি ডেমনস্ট্রেটর" প্রকল্প। আন্তঃগ্রহ অভিযানের জন্য প্রয়োজনীয় নকশা, পরিকল্পনা, ব্যবস্থাপনা ও অপারেশন-সংক্রান্ত প্রযুক্তির উন্নয়নের উদ্দেশ্যে এই অভিযানটি চালানো হচ্ছে। মঙ্গলযান প্রোবটি ভারতের অন্ধ্রপ্রদেশ রাজ্যের শ্রীহরিকোটার সতীশ ধবন মহাকাশ কেন্দ্র ফার্স্ট লঞ্জ প্যাড থেকে একটি পোলার স্যাটেলাইট লঞ্চ ভেহিকল (পিএসএলভি) রকেট সি২৫-এর মাধ্যমে ২০১৩ সালের ৫ই নভেম্বর ভারতীয় সময় রাত ২:৩৮ নাগাদ উৎক্ষেপণ করা হয়েছে। লঞ্চ উইন্ডোটি প্রায় ২০ দিন দীর্ঘ। এটি শুরু হয়েছে ২৮ অক্টোবর। মঙ্গলযান ভারতের প্রথম আন্তঃগ্রহ অভিযান। এটি সফল হয়েছে এবং ইসরো বিশ্বের চতুর্থ মহাকাশ সংস্থা হিসেবে মঙ্গলগ্রহে পৌছেছে।